A szervezők rendhagyó módon, nyílt pályázat során választották ki a rendezvény házigazdáit. A jelentkezés feltételeiként mindössze a folyékony angoltudást és a műsorvezetésben jártasságot szabták meg. Végül október 3-án jelentették be a verseny két műsorvezetőjét Helen Kalandadze és Lizi Pop személyében. Előbbi a 2010-es Eurovíziós Dalfesztiválon Sopho Nizharadze háttérénekese volt, míg utóbbi a 2014-es Junior Eurovíziós Dalfesztiválon képviselte a házigazda országot. A verseny történetében 2017 volt az első alkalom, hogy a dalfesztivál egy korábbi versenyzője, valamint hogy egy tizenhat évnél fiatalabb személy műsorvezetői feladatokat látott el.